b'\n_START_ARTICLE_\nBAG3\n_START_PARAGRAPH_\nBAG3, kortform av engelsk BAG family molecular chaperone regulartor 3, er et protein man kan finne i menneskeceller. Proteinet dannes ved BAG3-genet som finnes i kromosom 10. Det er et co-chaperon for proteinene HSP70 og HSC70, der det fungerer som en nukleotid utvekslingsfaktor; et protein som hjelper til med \xc3\xa5 stimulere utveksling av nukleosiddifosfat og nukleosidtrifosdat bundet til andre proteiner. Det har egenskaper som kan motvirke apoptose, og er medvirkende i transport av HSF1 mellom cellekjernen og cytoplasma._NEWLINE_I muskelceller medvirker BAG3, sammen HSC70 og HSPB8, til \xc3\xa5 bryte ned skadede cytoskjelettkomponenter i lysosomer. Denne prosessen (p\xc3\xa5 engelsk kalt for chaperone-assisted selective autophagy) er essensiell for at musklene skal virke som de skal. Det er videre p\xc3\xa5vist at BAG3 spiller en viktig rolle i regulering av tau-proteinet i nevroner, og dermed implisitt p\xc3\xa5virker neurodegenererende sykdommer som for eksempel Alzheimer. \xc3\x85 \xc3\xb8ke konsentrasjonen av BAG3 kan dermed v\xc3\xa6re en del av den medisinske behandlingen av slike sykdommer.'